খুনি দরওয়াজা

খুনি দরওয়াজা (হিন্দি: खूनी दरवाज़ा, উর্দু: خونی دروازہ‎‎ আক্ষরিক অর্থে 'রক্তাক্ত তোরণ'), যা লাল দরওয়াজা (হিন্দি: लाल दरवाज़ा) নামেও পরিচিত, প্রাথমিকভাবে একে 'কাবুলি দরওয়াজা' বলা হতো। তোরণটি ভারতের দিল্লির বাহাদুর শাহ জাফর মার্গে দিল্লি গেটের কাছে অবস্থিত। এটি দিল্লিতে টিকে থাকা ১৩টি ঐতিহাসিক তোরণের একটি। এটি দুর্গবেষ্টিত পুরান দিল্লির ঠিক দক্ষিণে অবস্থিত এবং এটি শের শাহ সুরি নির্মাণ করেছিলেন। অবস্থান খুনি দরওয়াজা আধুনিক ভবনসমূহ গড়ে ওঠার আগে একটি উন্মুক্ত প্রান্তরে অবস্থিত ছিল। বর্তমানে এটি বাহাদুর শাহ জাফর মার্গে অরুণ জেটলি ক্রিকেট স্টেডিয়ামের ঠিক বিপরীতে (পশ্চিম দিকে) অবস্থিত। এর ঠিক পশ্চিমে মাওলানা আজাদ মেডিকেল কলেজের প্রবেশদ্বার। এটি পুরান দিল্লির দিল্লি গেট থেকে প্রায় আধা কিলোমিটার দক্ষিণে অবস্থিত। ইতিহাস সম্রাট আকবরের মৃত্যুর পর সিংহাসনে বসা সম্রাট জাহাঙ্গীরের বিরোধিতা করেছিলেন আকবরের কিছু নবরত্ন। জাহাঙ্গীর আদেশ দিয়েছিলেন যেন নবরত্নদের অন্যতম সদস্য আব্দুর রহিম খান-ই-খানার দুই পুত্রকে খুনি দরওয়াজায় মৃত্যুদণ্ড দেওয়া হয়। তাদের মৃতদেহ এই তোরণেই পচনের জন্য ফেলে রাখা হয়েছিল। সম্রাট শাহজাহানের পুত্র আওরঙ্গজেব সিংহাসনের লড়াইয়ে তার বড় ভাই দারা শিকোহকে পরাজিত করেন এবং তার কর্তিত মস্তক এই তোরণে প্রদর্শন করেন। ১৭৩৯ সালে যখন ইরানের নাদের শাহ দিল্লি লুণ্ঠন করেন, তখন এই তোরণটি ব্যাপক রক্তপাত দেখেছিল বলে ধারণা করা হয়। তবে এ নিয়ে বিতর্ক রয়েছে—কিছু সূত্রের মতে, সেই হত্যাকাণ্ড চাঁদনি চকের দরিবা এলাকায় অবস্থিত একই নামের অন্য একটি তোরণে ঘটেছিল। কিছু কাহিনী অনুযায়ী মুঘল আমল থেকেই একে খুনি দরওয়াজা বলা হতো, তবে ১৮৫৭ সালের আগে কোনো নথিতে এই নামের উল্লেখ পাওয়া যায় না। মুঘল রাজপুত্রদের হত্যাকাণ্ড ১৮৫৭ সালের বিদ্রোহের সময় তিন মুঘল রাজপুত্র—বাহাদুর শাহ জাফরের পুত্র মির্জা মুঘল, মির্জা খিজির সুলতান এবং নাতি মির্জা আবু বখতকে ব্রিটিশ কর্মকর্তা মেজর উইলিয়াম হডসন গুলি করে হত্যা করার পর এই তোরণটি ইতিহাসে 'খুনি দরওয়াজা' নামে স্থায়ীভাবে পরিচিতি পায়। হডসন সম্রাটকে বন্দি করার পরদিন হুমায়ুনের সমাধি থেকে রাজপুত্রদের নিয়ে আসার সময় এই তোরণের কাছে পৌঁছালে উত্তেজিত জনতা তাকে ঘিরে ফেলে। হডসন তখন তিন রাজপুত্রকে গাড়ি থেকে নামিয়ে তাদের অলঙ্কার ও তলোয়ার কেড়ে নেন এবং অত্যন্ত কাছ থেকে তাদের গুলি করে হত্যা করেন। তাদের মৃতদেহ পরে চাঁদনি চকের কোতোয়ালির সামনে তিন দিন প্রদর্শনের জন্য ফেলে রাখা হয়েছিল। স্বাধীনতা-উত্তর কাল ১৯৪৭ সালের দাঙ্গার সময় পুরাতন কেল্লায় স্থাপিত শরণার্থী শিবিরের দিকে যাওয়ার পথে বেশ কিছু শরণার্থী এই তোরণের কাছে নিহত হন, যা তোরণটির ইতিহাসে আরও রক্তপাতের সৃষ্টি করে। বর্তমানে খুনি দরওয়াজা ভারতীয় পুরাতত্ত্ব সর্বেক্ষণের তত্ত্বাবধানে একটি সংরক্ষিত স্মৃতিস্তম্ভ। ২০০২ সালে এখানে একটি অপ্রীতিকর ঘটনার পর সাধারণ পর্যটকদের জন্য স্মৃতিস্তম্ভটি সিল করে দেওয়া হয়। স্থাপত্য তোরণটি ১৬শ শতাব্দীর মাঝামাঝি সময়ে শের শাহ সুরির শাসনামলে নির্মিত হয়েছিল। এর স্থাপত্যশৈলী দিল্লি সালতানাতের সুর ও লোদি সাম্রাজ্যের আফগান স্থাপত্যের বৈশিষ্ট্য বহন করে। তোরণটি ১৫.৫ মিটার উঁচু এবং দিল্লির স্থানীয় কোয়ার্টজাইট পাথর দিয়ে নির্মিত। এর তিনটি স্তরে ওঠার জন্য তিনটি আলাদা সিঁড়ি রয়েছে। শের শাহ সুরির সময় এই তিনতলা কাঠামোটি অপরাধী ও শত্রুদের মস্তক প্রদর্শনের বোর্ড হিসেবে ব্যবহৃত হতো বলে বিশ্বাস করা হয়। এর স্থাপত্যে লাল বেলেপাথর এবং কোয়ার্টজাইটের সংমিশ্রণ দেখা যায়, যা আফগান ও প্রাথমিক মুঘল স্থাপত্যের একটি মিশ্র রূপ। গ্যালারি তথ্যসূত্র The Last Mughal, by William Dalrymple, Viking Penguin, 2006, আইএসবিএন ০-৬৭০-৯৯৯২৫-৩